
Parcul Elevilor (Adolescenţilor) este situat în cartierul Giroc, în spatele Liceului de chimie Azur şi în faţa Liceului Teoretic „Iris” şi a Şcolii Generale cu clasele I-VIII nr. 25. Parcul este de trecere, agrement şi loc de joacă pentru copii.

Primăria Municipiului Timişoara a întocmit în cursul lunii noiembrie 2007 Studiul de Fezabilitate pentru „Modernizarea Scuarului Adolescenţilor” din municipiul Timişoara, realizat de SC DRUM-PROIECT SRL şi aprobat prin HCL nr. 31/29.01.2008.

SC PETROM SA, în cadrul proiectului „PETROM Respect pentru viitor – Parcurile Viitorului, 2008”, a ales municipiul Timişoara, în acest an, în vederea amenajării unui parc la standarde europene.

În acest sens, în februarie 2008, a fost semnată Convenţia, cu numărul SC 2008-2356/07.02.2008, dintre Primăria Municipiului Timişoara şi SC PETROM SA privind principiile de colaborare şi implicare a părţilor în cadrul proiectului „Parcurile Viitorului” în vederea reamenajării la standarde europene a Parcului Elevilor (Adolescenţilor).
Proiectul de reamenajare a fost întocmit, în urma organizării unui concurs de idei, de către câştigătoarea concursului, Mirela Cârstea. Proiectul respectă Studiul de Fezabilitate în proporţie de 80%, ca obiectiv nou fiind amenajarea unui iaz şi câteva elemente noi din punct de vedere peisagistic (valonamente).
SC PETROM SA a finanţat în totalitate reamenajarea parcului, lucrările fiind executate de SC GREEN SHOP SRL Bucureşti, societate angajată de finanţator.

Parcul a fost inaugurat în 03.08.2008. În data de 25 septembrie 2008 a fost semnat Procesul verbal de predare-primire bunuri/lucrări efectuate în Parcul Elevilor (Adolescenţilor) din Timişoara între Primăria Municipiului Timişoara reprezentată de Primar dr. ing. Gheorghe Ciuhandu şi SC PETROM SA reprezentat de CSR Manager Dana Bănuţă.
PROPUNEM:

Având în vedere cele menţionate mai sus, propunem Comisiilor de specialitate aprobarea contractului de sponsorizare ce se va încheia între SC PETROM SA (finanţator) şi Municipiul Timişoara (beneficiar). Valoarea prezentei Sponsorizări este de 419.076 EUR. Suma prevăzuta mai sus este valoarea investiţiei realizată de către Sponsor în vederea dezvoltării proiectului „Parcurile Viitorului” şi reprezintă costurile achiziţionării de bunuri imobile prin destinaţie, mobilier stradal, diverse materiale de construcţii, precum şi costurile executării lucrărilor de construcţii.

